PREMA 'POVEZANOM ZNANJU':

PRIMJENA ONTOLOGIJA U OKRUŽENJU POVEZANIH PODATAKA

Boris Bosančić
Odsjek za informacijske znanosti
Filozofski fakultet Osijek
bbosancic@ffos.hr

Računalne ontologije, kao eksplicitne specifikacije konceptualizacije određenog područja ljudskog znanja, sve više se koriste u upravljanju setovima povezanih podataka na mreži. Predavanje će dati osvrt na *'state-of-the-art'* ontologija u ovom području te potkrijepiti tezu po kojoj primjena ontologija u okruženju povezanih podataka vodi povezivanju znanja na globalnoj razini.

Osim kratkog uvoda u računalne ontologije, koji će obuhvatiti povijesni razvoj, definicije, vrste i primjere postojećih ontologija, te osvrta na tehnologije semantičkog *weba* koje omogućuju njihovu implementaciju (URI/IRI, RDF, OWL, SPARQL) u mrežnom okruženju, u radu će se ukratko predstaviti i koncept povezanih podataka s naglaskom na kreiranje, povezivanje i objavu setova podataka na mreži. Jedna od najčešćih primjena ontologija odnosi se na povezivanje mnogobrojnih setova povezanih podataka s jednom 'nadređenom' ontologijom, kao što je to slučaj s DBPedijinim setovima podataka, čiji koncepti (svojstva) koja opisuju podatke proizlaze iz DBPedijine ontologije. Na ovaj način omogućeno je pretraživanje/pregledavanje postojećih setova podataka postavljanjem SPARQL upita koji se temelje na prethodno deklariranim konceptima (klasama i svojstvima u ontologiji). Primjeri koji će se obraditi na predavanju obuhvatit će setove podataka i koncepte iz DBPedijine ontologije koji se tiču arhiva, knjižnica i muzeja, odnosno AKM zajednice.

Ključne riječi: ontologije, povezani podaci, *linked data*, setovi podataka, *dataset*, DBPedija